崇德廟
作者：范成大
朝代：宋

paragraphs: 雪山南風融雪汁，化作岷江江水來。
不知新漲高幾畫，但覺樓前奔萬雷。
天教此水入中國，兩山辟易分道開。
我家長川到海處，却在發源傳酒杯。
人生幾屐辦此役，遠遊如許神應咍。
東歸短棹昨已具，明日發船撾鼓催。
灘平放溜日千里，已夢鱠鱸如雪堆。
丹楓繫纜一回首，玉壘浮雲安在哉。